text: Coronavirus SARS-CoV-2: Com mantenir-se en forma durant el confinament? | Vall d'Hebron Barcelona Hospital
  Coronavirus SARS-CoV-2: Com mantenir-se en forma durant el confinament?
  Per què és important mantenir-se actiu durant el confinament?
  Establir una rutina d'exercici físic comporta beneficis tant a nivell físic com psicològic:
  Reducció del risc cardiovascular. Afavoreix la disminució de la tensió arterial, el colesterol i el risc de desenvolupar diabetis tipus 2, entre d'altres beneficis.
  Millora l'estat dels óssos, músculs i articulacions, i pot prevenir el risc d'osteoporosis.
  Afavoreix una millor condició física i, conseqüentment, una millor funcionalitat, que contribueix a disminuir el risc de caigudes.
  Millora l'estat anímic, sent una excel·lent estratègia en el maneig de l'estrès i que pot millorar la qualitat de la son.
  Promou una recuperació més primerenca en cas d'hospitalització prèvia.
  Quin tipus d'exercici físic pot realitzar-se per mantenir-se en forma a casa?
  Segons les guies internacionals, en adults de 18 a 64 anys, es recomanen 150 minuts d'exercici moderat a vigorós, acumulats en una setmana en tandes d'almenys deu minuts. També és beneficiós afegir activitats d'enfortiment muscular dos o tres cops a la setmana.
  En persones majors de 65 anys, a més, s'aconsella afegir exercicis de propiocepció i equilibri, que afavoreixen la prevenció de caigudes.
  Guia d'exercicis per realitzar al domicili
  El Servei de Medicina Física i Rehabilitació es suma a les iniciatives de #joemquedoacasa amb la proposta d'un programa orientatiu per prevenir el desacondicionament físic que pot suposar el confinament provocat pel coronavirus SARS-CoV-2- És important recordar que:
  Els exercicis han d'adaptar-se a les condicions físiques de cada persona.
  Si un exercici genera molèsties o no es tolera, no s'ha de realitzar.
  Aquesta proposta està contraindicada en persones amb seqüeles de lesions musculoesquelètiques recents, afeccions cardiopulmonars o altres patologies orgàniques greus.